ועדת הפנים ואיכות הסביבה, כנסת 18, פרוטוקול מספר 99, 2009-11-17 14:30

דוד אזולאי: צהריים טובים לכולם, אני פותח את הישיבה.

דוד אזולאי: על סדר היום - הצעת חוק איזור התעשייה קיסריה (שיפוט וניהול), התשס"ח-2008, של חבר הכנסת אורי אריאל ואחרים.

דוד אזולאי: אנחנו מקיימים כבר כמה דיונים בנושא הזה.

דוד אזולאי: יש גבול לסבלנות עד איפה אפשר להגיע.

דוד אזולאי: אני מדי פעם בקשר עם אנשי האוצר, אנשי קסריה, על מנת לשמוע איפה הנושא עומד.

דוד אזולאי: אני שומע על דיונים ועל כמעט סיכומים ובסוף שום דבר לא קורה.

דוד אזולאי: יש פה נציג מהאוצר?

דוד אזולאי: כן.

דוד אזולאי: הייתי מבקש שתדווח לחברים איפה הדברים עומדים , איפה העניינים תקועים.

עודד סטקלוב: אני מרשות החברות הציבוריות ואני מציע שמהקרן יציגו את הדברים.

דוד אזולאי: מי כאן מנציגי הקרן שרוצה להתייחס?

יוסי רטנובסקי: אני יועץ משפטי של הקרן.

יוסי רטנובסקי: נמצא כאן גם מנכ"ל וסמנכ"ל החברה לפיתוח קסריה, ומזכירת קרן קסריה.

יוסי רטנובסקי: כמו שציינו בישיבות הקודמות – מבחינתה של קרן קסריה, המצב הוא שיש, כידוע, התחייבות של המדינה, שניתנה בשעתו בעקבות הסדר עם המדינה, ואותה התחייבות היא לא לשנות את הגבולות המוניציפאליים.

יוסי רטנובסקי: מבחינת הקרן ומבחינת בית רוטשילד – כל שינוי שלא נעשה בהסכמתה, שינויים שהם שינויים מוניציפאליים של גבולות שנעשים תוך כדי ההסכם – זה מהווה בסופו של דבר הפרה של ההסכם וכל מה שמשת

יוסי רטנובסקי: מע מכך מבחינת היחסים בין בית רוטשילד והמדינה.

יוסי רטנובסקי: על מנת לא להגיע לסיטואציה הזו הקרן מצידה ניסתה ומנסה להידבר עם הגורמים המעורבים בסביבה ולהגיע להסדר שייתר בסופו של דבר את הצעת החוק.

יוסי רטנובסקי: הדבר הזה עורך זמן, מתנהלות שיחות, מועלות כל מיני אפשרויות, אופציות ודרכים.

דוד אזולאי: אדוני יודע כמה זמן העסק הזה מתנהל?

יוסי רטנובסקי: האמת היא שבתקופה האחרונה זה לא זמן ארוך, מאז שהוחלט על רציפות והעניין נכנס מחדש, נוהלו שיחות ומגעים די אינטנסיביים.

יוסי רטנובסקי: לא מדובר בעניין פשוט, בסופו של דבר מדובר בנושא מורכב, זה לא עניין של מה בכך, זה עניין שנוגע להסדרים מאז קום המדינה בין בית רוטשילד למדינה, מצד אחד ובין מעורבות של רשויות מוניציפאליות מסביב.

יוסי רטנובסקי: מדובר בגוף שכל מטרתו וכל עניינו הוא פילתנרופיה.

יוסי רטנובסקי: קרן קסריה, בסופו של דבר, זה לא גוף פרטי.

יוסי רטנובסקי: זה גוף שמוחזק על ידי מדינת ישראל ובית רוטשילד – שכל הכנסותיו משמשות, בסופו של דבר, לפיתןחה של קסריה, וכל העודפים שמעבר לכך זה לקידום החינוך הגבוה בישראל.

יוסי רטנובסקי: כך שזה לא גוף שעוסק בתוך שלו, אלא גוף שמיועד לתועלת הציבור, ואם יש צורך נוכל לפרט על מנגנונים ופרויקטים שהגוף הזה מעורב בהם.

יוסי רטנובסקי: לכן, הדברים האלה- למרות שאולי נראה שכבר עבר זמן, עדיין זה דברים שלוקחים זמן, מטיבם, ואני חושב שחלה התקדמות מסוימת - -

אורי אריאל: אתה יודע להעריך מתי זה יסתיים?

דוד אזולאי: אז אולי תדווח לנו?

דוד אזולאי: נשמח מאד לשמוע על התקדמות.

יוסי רטנובסקי: מדברים בין הצדדים על כל מיני אפשרויות.

ציון פיניאן: לדבר זה לא התקדמות.

יוסי רטנובסקי: זה בהחלט התקדמות.

יוסי רטנובסקי: בשביל להגיע להסכמות – הצדדים צריכים לדבר.

דוד אזולאי: הוועדה מלווה את הנושא הזה לפחות שנתיים.

אורי אריאל: אתה יכול להגיד לנו דברים קצת יותר ברורים, ברשותך?

יוסי רטנובסקי: זה נכון שהוועדה מלווה את הנושא שנתיים, אבל הדברים התחילו בצורה אחרת.

דוד אזולאי: אולי הוועדה אשמה בכך שאז לא קיבלה החלטה, ואפשרה לנהל משא ומתן, ובינתיים נכנסנו לבחירות והתוצאה היא שאנחנו נמצאים היום איפה שאנחנו נמצאים.

דוד אזולאי: מה שהחברים פה שואלים זה – היו דיונים, היה דין ודברים, בוא ותגיד איפה התקדמתם, איפה הדברים עומדים.

יוסי רטנובסקי: הדברים עומדים כרגע שיש מספר מחלוקות.

יוסי רטנובסקי: אני לא רוצה להיכנס לגוף הדברים כי בספו של דבר זה שיחות שאם הם יבשילו – הם ייגמרו, ואם לא- אז נחזור למסלול הרגיל.

יוסי רטנובסקי: כרגע, אין טעם לדבר בצורה מפורשת כי זה לא נמצא שם.

אורי אריאל: יש פה אי הבנה.

אורי אריאל: שואל אותך היושב ראש שלוש פעמים, אתה לא עונה על אף שאלה.

אורי אריאל: אתה נשאר באותו דבר כללי.

אורי אריאל: אם אתה לא רוצה לענות – תגיד.

אורי אריאל: יחליט היושב ראש מה הוא עושה עם זה, אני יודע מה אני הייתי עושה.

אורי אריאל: אתה רוצה לענות?

אורי אריאל: תענה.

אורי אריאל: חבל לנו על הזמן.

אורי אריאל: שואלים אותך מה ההתקדמות, שואלים אותך מתי אתה מעריך שזה יסתיים.

אורי אריאל: אתה לא עונה על שום שאלה.

יוסי רטנובסקי: אין בעיה – ההתקדמות באה לידי ביטוי בכך שחלק מהדברים שהיו פתוחים בין הצדדים – הוסכמו.

יוסי רטנובסקי: נשארו, להבנתה של הקרן, נקודה שאולי אינה מקובלת על הצד השני.

יוסי רטנובסקי: להיכנס לגוף אותם פרטים כרגע אני לא רוצה.

אורי אריאל: אני מציע להתקדם עם החוק, היושב ראש.

יוסי רטנובסקי: אני מניח שאם רוצים לתת בכל זאת את האופציה שהדברים ייגמרו בצורה של הסדר, בצורה מוסכמת, אז נזקקים לפרק זמן של כמה שבועות, אני מקווה.

דוד אזולאי: אדוני, נציג האוצר, אולי אתה תחדש לנו.

עודד סטקלוב: אני לא יודע כיום מה המחלוקות.

קריאה: אז תגיד מה מוסכם.

אורי אריאל: אולי אין מחלוקות?

דוד אזולאי: אדוני, נציג האוצר, להזכירך – למדינה יש 50

דוד אזולאי: ֵאחוז בעלות על הקרן.

דוד אזולאי: אולי שכחתם, צריך להזכיר לכם.

עודד סטקלוב: אני אבהיר את עצמי.

עודד סטקלוב: התכוונתי שאני לא יודע כיום מה המחלוקות שעומדות בין הקרן, לצורך סגירת ההסכם הזה.

יעקב אדרי: עודד אומר שאין מחלוקות, הכל סגור - -

עודד סטקלוב: לא אמרתי את זה.

עודד סטקלוב: אמרתי שאני, לפחות, לא יודע.

דוד אזולאי: אני אומר לאנשי הקרן ולאנשי האוצר: אני מאד מקווה שאתם שמים כאן לב לדו שיח.

דוד אזולאי: זה בוודאי לא תורם- לא לכם, לא לוועדה.

ציון פיניאן: הוא גם טוען שהיו ישיבות.

ציון פיניאן: אני לא י ודע על מה דיברו.

דוד אזולאי: אני מעודכן שהיו ישיבות- דרך נציג משרד האוצר שדיווח לי על כך.

דוד אזולאי: אבל אני לא שמעתי מאף אחד על התקדמות.

יעקב אדרי: קודם כל – אדוני היושב ראש, תודה רבה על המאמץ.

יעקב אדרי: אני יודע כמה אתה מעורב בעניין הזה, אבל אני רוצה לברך את המנכ"ל החדש של החברה לפיתוח קסריה, מיכאל כרסנתי.

יעקב אדרי: אני מאחל לך הצלחה.

יעקב אדרי: אתה נכנס לתפקיד לא פשוט אבל אני מאמין שאתה תוביל את העסק בצורה נכונה וטובה.

יעקב אדרי: יושב כאן גם ראש העיר וראש המועצה האזורית.

יעקב אדרי: בפעם האחרונה, היתה החלטה, שכדאי שנזכיר אותה – ההחלטה לפני חודשיים היתה להגיע להסכם.

יעקב אדרי: נתנו חודשיים לצדדים להגיע להסכם ואם לא – נביא את זה להצבעה.

יעקב אדרי: אני חייב לומר שהתקדמנו לא מעט, אבל יש עדיין כמה בעיות.

יעקב אדרי: היו לי כמה בעיות – ואני ניהלתי את המשא ומתן – אל"ף, ניהלתי את הדברים מול האדם שתמיד ניהלתי, עם סגן יושב ראש הקרן ועם המנכ"ל שכבר התחלף.

יעקב אדרי: עם אפרתי התחלתי את הדברים.

יעקב אדרי: הוא הודיע לי בפגישה אצלו במשרד שהברונית והקרן אישרו את כל מה שסיכמתי אני והקרן אתם אז, עם היושב ראש הקודם, עם ביגר.

יעקב אדרי: .

יעקב אדרי: אמרתי – מצוין.

יעקב אדרי: אחרי זה נכנסנו לעניינים שונים, להסכם עצמו, ואחרי זה התברר לי שיש בעיה עם איזה נושא שהוא קצת בעייתי.

יעקב אדרי: הסכמתי, ואמרתי – אין שום בעיה, נוריד אותו.

יעקב אדרי: כל דבר שלא עומד בתנאי הקרן ולא עונה לדרישות החוק- יירד, אין בעיה.

יעקב אדרי: לצערי הרב, מאז אותה פגישה שדוד הודיע לי שזה סגור ומסוכם, מה שהיה זה מה שיהיה – כל פעם התחלתי לנהל משא ומתן עם מישהו אחר.

יעקב אדרי: אני מאד מכבד את האנשים שישבתי אתם.

יעקב אדרי: ישבתי עם עודד,

יעקב אדרי: שהכרתי אותו בישיבה הזו, שהיתה פה.

יעקב אדרי: גמרתי את העניינים אתו מהר מאד.

יעקב אדרי: מהר מאד גמרנו עניינים.

יעקב אדרי: אפרת אמרה לי – מה שתסגור עם עודד, סגור גם אתי.

יעקב אדרי: אחרי תקופה של שבועיים – עודד אמר לי: אני זז הצידה.

יעקב אדרי: למה?- אני לא רוצה להגיד בשמו שום מילה.

יעקב אדרי: התקשר אלי תולי, העורך דין שמייצג את החברה.

יעקב אדרי: הוא אמר לי שאפרתי נתן לו את האפשרות לסגור אתי הכל.

יעקב אדרי: הוא קרא לי לבוא בבוקר שלמחרת.

יעקב אדרי: קיימנו ישיבה בשעה 8 בבוקר באזור התעשייה אצלך במשרד, אלי, וביום שישי בבוקר ישבתי עם תולי ואמרתי לו: אלה הסיכומים.

יעקב אדרי: הוא אמר לי שהוא יילך לאפרתי, כי רק הוא יכול להחליט.

יעקב אדרי: מאד מצערת אותי השיטה הזו.

יעקב אדרי: מי שמכיר אותי- - שמחה כראש עיר אמר לי – מה שתגמור, אני מקבל.

יעקב אדרי: יושב ראש הוועדה, לצערי הרב, שלוש פעמים באתי ואמרתי לו – דוד, סגרנו, תגיד יופי.

יעקב אדרי: אפילו היועץ המשפטי אמר לי שגמרנו, ולמחרת אמרתי לו: סליחה, לא נגמר.

יעקב אדרי: כי שוב- אותו סיפור שסיפרתי עכשיו.

יעקב אדרי: וזה חבל מאד.

יעקב אדרי: הנושא, כפי שהוא היום, אפשר לגמור אותו.

יעקב אדרי: בינתיים אני חייב להגיד לכם שהאוצר גם נכנס לעניין הזה, בגלל דברים אחרים לגמרי שלא קשורים אלינו, לא קשורים לנושא של אור עקיבא-קסריה.

יעקב אדרי: אני מציע, אדוני היושב ראש, ואני מכיר את הרגישות שלך בעניין.

יעקב אדרי: אני מאד מקווה שתוך שבוע, אם היושב ראש ייתן לנו, נוכל לסגור את הנושא עד הסוף.

יעקב אדרי: אני רוצה שתדע, אדוני היושב ראש, שהוויכוחים הם לא גדולים.

יעקב אדרי: רק מה?

יעקב אדרי: אני רוצה לשבת עם אפרתי, שיביא את מי שהוא רוצה.

יעקב אדרי: זה לא טוב לאף צד.

יעקב אדרי: יש לי ניסיון עם חברי הכנסת.

יעקב אדרי: אני זה שממתן, כי יש לי קשר טוב עם חברי הכנסת, וההצעות שלהם הם ללכת אחורה, שזה מבחינתם – ללכת קדימה.

דוד אזולאי: אני רוצה שתסביר – למה הכוונה.

יעקב אדרי: חבר הכנסת ציון פיניאן בא ואמר: שמע, אם אין הסכם, אני מבקש לחזור להצעה של חבר הכנסת גבאי על איחוד אור עקיבא –קסריה.

יעקב אדרי: ויש עוד הצעה של עוד חבר כנסת, הוא לא פה ולכן לא אדבר בשמו, שאזור התעשייה משנת 2010 יהיה בתחום השיפוט של אור עקיבא.

יעקב אדרי: זאת אומרת- מייד.

יעקב אדרי: אין הסכם?

יעקב אדרי: – אז הולכים.

יעקב אדרי: הפרת הסכם, אנחנו מכירים הכל.

יעקב אדרי: יש לי דוקטורט כבר על קסריה.

יעקב אדרי: אני מציע, מתוך כוונה ורצון טוב ויש גם לאפרתי רצון טוב – בואו נגמור את זה.

יעקב אדרי: לא כדאי לנו גם לערב את התושבים, מפה ופה.

יעקב אדרי: זה מיותר לחלוטין.

ציון פיניאן: כל מה שאמר חבר הכנסת יעקב אדרי זה מילה בסלע.

ציון פיניאן: הוא אמר את הדברים שאני חושב וחבריי חושבים.

ציון פיניאן: במידה ותוך שבוע לא יגיעו להסדר- חייבים להמשיך ולקדם את החקיקה.

ציון פיניאן: אי אפשר למשוך את זה, כי זה לא פה ולא שם.

ציון פיניאן: אם נציג האוצר לא יודע- מי יידע?

ציון פיניאן: זה שיח חרשים.

ציון פיניאן: נמצאים פה חודשים, כמעט שנתיים, ועדיין אף צד לא יודע מה השני רוצה.

ציון פיניאן: אז אני מבקש מהיושב ראש לתת פרק זמן סופי, זו הדקה ה- 91.

ציון פיניאן: במידה ולא –נמשיך בחקיקה.

אורי אריאל: אני חשבתי שהיום עוברים לחקיקה, ולכן אני פה.

אורי אריאל: אם הדברים מסתדרים – אז מצויין.

אורי אריאל: אני רוצה להציע ליושב הראש הצעה: אין בעיה לתת תשובה.

אורי אריאל: אני מציע היום להתחיל בחקיקה מההתחלה.

אורי אריאל: אם בעוד שבוע נקבל הודעה על דעת הצדדים שהכל בסדר, האוצר יבין מה המחלוקת, הם יגידו שאין מחלוקת כי הכל נפתר –אז לא תהיה חקיקה.

אורי אריאל: ואם לא יגיעו- אז התחלנו את החקיקה ונמשיך בה.

אורי אריאל: יש לנו עכשיו זמן.

אורי אריאל: אני לא רואה סיבה לעכב את זה, אי אפשר לקבל תשובות.

אורי אריאל: הגדיר את זה פה מישהו – דו שיח בין חרשים.

אורי אריאל: זה לא מייצג נכון כי המצב כאן קצת יותר קשה.

אורי אריאל: נתחיל בחקיקה ונפסיק אותה.

אורי אריאל: אין בעיה לעצור אותה, זה בידך הדבר לעשותו.

דוד אזולאי: אתה צודק.

מיכאל כרסנתי: אני אורח לרגע בחבהר לפיתוח, חודש וחצי, ואני לומד את העסק.

מיכאל כרסנתי: התחלתי מהיסודות.

מיכאל כרסנתי: התחלתי והלכתי אחורה אל ההסכם של המדינה עם משפחת רוטשילד שבתור ר ילד למדתי עליו בבית הספר, על המפעל הציוני המדהים הזה.

מיכאל כרסנתי: אם חושבים שלהפר את ההסכם דרך קידום חקיקה זה דבר שיכול לעבור ככה - -

דוד אזולאי: אז אתה בא עכשיו להטיף לנו, אחרי שאנחנו יושבים כאן כבר שנתיים ומתדיינים?

דוד אזולאי: אדוני אומר – נחזור להיסטוריה ותלמד אותנו את כל הדברים שאתה חושב שאולי שכחנו.

דוד אזולאי: לא שכחנו.

מיכאל כרסנתי: חלילה, לא אמרתי.

דוד אזולאי: אז אני מציע לך – תלמד את הנושא ותקדם את הנושא, אם כבר אתה מכהן כמנכ"ל בוא לפחות תטביע את חותמך בעניין הזה, בוא ותגיד – אנחנו גומרים את הנושא, ותוכל להגיד שהטבעת את חותמך במעשה טוב שתעשה.

מיכאל כרסנתי: כבודו הפסיק אותי באמצע.

מיכאל כרסנתי: התכוונתי רק בהקשר של אפשרות של קידום חקיקה היום בישיבה.

מיכאל כרסנתי: כמובן שאין לי שום התנגדות, נהפוך הוא , לסגור את הנושא כמה שיותר מהר ואיך שאפשר.

מיכאל כרסנתי: בעיניי זו היתה החלטה מתבקשת.

כרמל סלע: שמת לב שאין תשובה עדיין?

כרמל סלע: אין תשובה.

כרמל סלע: גם השר לשעבר אדרי לא יכול להגיד מה התשובה.

יעקב אדרי: אני יכול לפרט אבל ביקשו ממני לא לפרט.

יעקב אדרי: אגב, הבסיס ידוע- 3.5 מיליון שקל לשנה.

יעקב אדרי: זה נאמר כבר כמה פעמים.

כרמל סלע: אני רוצה רק קצת היסטוריה.

כרמל סלע: אנחנו דנים בסוגיה הזו שנתיים.

כרמל סלע: בג"ץ דן בסוגיה של אור עקיבא- חוף הכרמל והתושבים במשך 7 שנים, מ- 98 עד 2004, עד שנכנסתי, בהסכם - -

קריאות: - -

כרמל סלע: זה התחיל מ- 97.

כרמל סלע: הבג"ץ שלנו התחיל ב- 97, הסתיים ב- 2004, קיבל תוקף ב- 2005.

כרמל סלע: אחר ך בא הסיפור הזה ב- 2007, הסיפור החדש.

כרמל סלע: כל כמה שנים יש סיפור חדש.

יעקב אדרי: גם אתה יוצר סיפורים עם קסריה כל מתי שאתה רוצה.

יעקב אדרי: אל תתחיל.

יעקב אדרי: בוא נעשה את זה ברוח טובה.

יעקב אדרי: אני לא רוצה להגיד לך כמה הם סובלים ממך.

כרמל סלע: אני רק מציין עובדות.

כרמל סלע: הסוגיה הזו היא מאד מאד מאד מיוחדת במדינת ישראל.

כרמל סלע: לא קיימת תופעה שקוראים לה "הברון רוטשילד".

כרמל סלע: יש סיטואציה לא פשוטה.

כרמל סלע: אני רוצה להגיד בתכלית, בכללי – אם יעקב אדרי מבקש שניתן לו עוד שבוע, אני חושב שהוא עושה מעשה נכון לטובת הוועדה ולטובת כולם.

כרמל סלע: יכול להיות שעוד שבוע יעזור.

כרמל סלע: לפעמים חסר איזה fine tunning אחרון.

יעקב אדרי: אגב, אין כאן שום תוספות- מה שהיה, על זה מדברים.

כרמל סלע: אבל מה שעומד מעל הפרק על הזמן ומרחף – ועם כל הכבוד לחברי כנסת, אי אפשר לא להתייחס לחברה הזו כחברה שתרמה ותורמת עשרות מיליונים למדינת ישראל.

כרמל סלע: אי אפשר להגיד – יש הסכם, אנחנו לוקחים את ההסכם הזה, יש פה חקיקה, יש כנסת, וזהו זה.

כרמל סלע: אתם יכולים להגיד את זה, זכותכם הלגיטימית, אבל בפועל, במציאות, אתה יודע טוב מכולם שהידברות זה הדבר הכי טוב.

יעקב אדרי: זה מה שאני עושה.

כרמל סלע: אני מאמין שבסוף יימצא פתרון, אני לא חושב ששבועיים – אני חושב ששבוע, ואם יתנו חודש - -

יעקב אדרי: גמרנו כמעט הכל.

יעקב אדרי: אני חייב להגיד לכם, זה בשוליים.

כרמל סלע: אני לא הוספתי הרבה אני רק רציתי להגיד שהסוגייה היא מאד לא פשוטה, לכל הצדדים.

כרמל סלע: כי יום אחד, ב- 2022, וההסכם הזה מוביל ל – 2022, הברון הקים יישוב – כן מחובר לאור עקיבא או לא מחובר לאור עקיבא, והוא מתנהל כמו שהוא מתנהל.

כרמל סלע: ואתה יודע – אתה יודע יותר טוב מכולם פה – יישוב מוניציפאלי שנסמך רק על ארנונה מהתושבים שלו, חבל לו על הזמן.

כרמל סלע: יישוב מוניציפאלי שאין לו גיבוי עסקי מינימאלי, אין לו זכות קיום.

כרמל סלע: אתה ואני יודעים את זה.

כרמל סלע: אזור התעשייה הזה הוקם גם כגיבוי לקסריה - -

יעקב אדרי: גם לאור עקיבא.

יעקב אדרי: תראה, אם אתה רוצה ללכת לצדק- יש אמנה ביני לבינם.

יעקב אדרי: אולי אתה היחידי שיודע- אני חתמתי עם פרידמן, ואחרי זה עם שי תמרי ועם משה מורג, ורבין חתום על זה, וכתוב- אזור תעשייה אור עקיבא – קסריה, הממשלה החליטה על זה כמעמד פיתוח הרי אלה דברי אמת חיים.

יעקב אדרי: זה שקסריה יהיה יישוב והוא צריך גם עוגן – אני מסכים, אבל הכל צריך להיות בהידברות וזה מה שאני עושה.

יעקב אדרי: להדליק את הגפרור הזה שנקרא קסריה – אור עקיבא – הוא יעשה את זה מצוין.

יעקב אדרי: אבל אני אומר ההפך – בוא נלך להידברות.

יעקב אדרי: מי שמכיר אותי – אני לא שש למלחמות אבל אני יודע לנהל מאבקים.

כרמל סלע: אבל אי אפשר להתעלם, ויש פה התעלמות מבחינת יוסיפוב – שב- 2005 הוא לא חתם על ההסכם.

שמחה יוסיפוב: 95.

כרמל סלע: ב- 2005.

יעקב אדרי: או שהוא חתם או שהוא לא חתם – אי אפשר להגיד שזייפו לו את החתימה.

יעקב אדרי: אדוני היושב ראש, אולי נחסוך לכולם – יש לנו היום דיונים על נושא העוני, שזה מאד חשוב.

יעקב אדרי: החברה, אגב, תורמת בנושאים האלה, אני חייב לציין את זה.

כרמל סלע: מאד.

יעקב אדרי: אני מציין את זה, אני גם זה שאמרתי את הדברים.

יעקב אדרי: יחד עם זה אני מבקש ממך, אדוני היושב ראש, לתת לנו עוד כמה ימים ואני מאמין שנוכל לגמור את זה.

דוד אזולאי: שלא יתפרש פה חלילה וחס שחברי הכנסת הם חסרי אחריות, כיוון שכך עלול להתפרש – כאילו שאנחנו אומרים שאותנו לא מעניינים ההסכמים והסיכומים שהיו לפני 25 שנים, ואנחנו באים היום, לוקחים את החוק והולכים.

דוד אזולאי: אני רוצה שתזכור שזו הצעת חוק פרטית שהממשלה תמכה בה.

דוד אזולאי: אתה יכול להגיד על חברי כנסת דברים שאני לא מקבל אותם, אבל לממשלה יש ראיה רחבה, והיא יודעת על מה היא מסכימה.

דוד אזולאי: כשהיא הסכימה על הצעת החוק הזו היא ידעה בדיוק על מה היא הסכימה.

דוד אזולאי: אז אם אתה אומר שגם הממשלה לא אחראית וגם הכנסת לא אחראית – אני מציע שתבדוק את הדברים, גם אצלך, כי אנחנו כאן מגלים אורך רוח בלתי רגיל .

דוד אזולאי: ואני אומר לכם – אני לא מכיר עוד דיונים שבהם ישבנו כל כך הרבה ונתנו כל כך הרבה הזדמנויות כדי להגיע להבנות ולא להגיע לחקיקה שבסופו של דבר אני יודע שהיא תהיה כפויה, והיא לא תמצא חן בעיני מישהו.

דוד אזולאי: אבל אם לא תהיה ברירה- גם את זה נעשה.

יעקב אדרי: אני הייתי שר בממשלה הקודמת שהעבירה את זה.

יעקב אדרי: לכאורה, עכשיו, בממשלה הזו, שאני לא חבר בה, ואני באופוזיציה- זה גם עבר, ברוב עצום.

יעקב אדרי: ובכנסת זה עבר ברוב ענק – 54 מול שניים.

יעקב אדרי: אחד גם טעה בהצבעה שלו, ובא להתנצל בפניי.

יעקב אדרי: גם הממשלה הזו, שאני לא בה, תמכה בזה ברוב גדול.

גבי שכטמן: אני תושב קסריה מאז 82 ואני חבר ועד התושבים.

גבי שכטמן: אנחנו גם לא בקיאים בכל פרטי המשא ומתן, אבל כמי שעוסק בעריכת דין כמעט 40 שנה אני יודע שתמיד טובה הסכמה בפסק דין, והאנלוגיה לחקיקה מתאימה מאד.

גבי שכטמן: אנחנו גם מבקשים שיינתן הזמן למצות את הדיון, ולמרות שאנחנו לא יודעים את התשובות אנחנו נברך על כל הסכמה שיגיעו אליה.

גבי שכטמן: אבקש להזכיר לכולם, גם לחבר הכנסת אריאל, הנכבד, שאם הוועדה הזו לא תתכנס לשלב הדיון לקראת החקיקה – בסך הכל אנחנו מדברים כאן – הוועדה עוסקת בזה במשך שנתיים, אבל החקיקה הזו אמורה להיכנס לתוקפה בשנת 2022.

שמחה יוסיפוב: 2010.

דוד אזולאי: 2010.

דוד אזולאי: אדוני המלומד, אני רוצה להביא לידיעתך שהכיוון הוא שזה יתחיל ב- 2010, על כל המשתמע מכך.

דוד אזולאי: אנחנו עד היום נמנענו מלעשות את זה, אבל - -

גבי שכטמן: אני לא מסתכל אחורה אלא רק קדימה – עוד מספר שבועות יכולים לחסוך גם לוועדה את העבודה וגם, כמו שאדוני אמר קודם – איזשהו צעד של הסדר כפוי ולא טוב .

גבי שכטמן: אני חושב שזה יכול להיות רק לטובת הנוגעים בדבר.

גבי שכטמן: אנחנו, כתושבי קסריה מאד מבקשים לתת את פרק הזמן.

שמחה יוסיפוב: האמת היא שהרבה פעמים הגענו לכאן ודנו וישבנו ודנו.

שמחה יוסיפוב: זה התגלגל מהכנסת הקודמת לכנסת הזו.

כרמל סלע: עוד באולם הקודם, לא כאן.

שמחה יוסיפוב: אני שמח שיושב הראש לקח את זה ליוזמתו ומקדם את החוק.

שמחה יוסיפוב: אני אגיד לכם שאני, כראש העיר, אני בעד החוק, כי בהסכמים – זה לא עובד.

שמחה יוסיפוב: אני לא מקבל הסכמים.

שמחה יוסיפוב: אני מקבל את עמדתו של חבר הכנסת אורי אריאל.

שמחה יוסיפוב: הוא צודק.

אורי אריאל: באיזה הסכמים לא עומדים?

שמחה יוסיפוב: לא עומדים בהרבה הסכמים, כי בזמנו, עם ראש העיר הקודם, יעקב אדרי היה חבר כנסת, היו הסכמים.

שמחה יוסיפוב: כשהתחילו לבנות את פארק התעשייה קסריה היה הסכם שהפארק יועבר לתחום השיפוט של אור עקיבא.

שמחה יוסיפוב: אם לא ראיתם את זה – כתוב: פארק תעשיה קסריה –אור עקיבא.

שמחה יוסיפוב: משנת 95.

שמחה יוסיפוב: יש פה נייר, שחור על גבי לבן.

שמחה יוסיפוב: ואז לאור עקיבא היה מעמד אזור פיתוח לתעשייה ב'.

שמחה יוסיפוב: ואז, כאשר עשו את ההסכם עשו אותו בגלל המעמד הזה אבל כשראו שהפארק הזה מתרומם – אז אמרו: לא, לא, אנחנו לא רוצים להיות עם אור עקיבא.

שמחה יוסיפוב: וב – 95 הם פשוט הפעילו את ההסכם ולא עמדו בו.

שמחה יוסיפוב: ולכן, אני לא בעד הסכמים.

שמחה יוסיפוב: החוק יותר טוב – על חוק אי אפשר לוותר.

שמחה יוסיפוב: אני חושב, כבוד היושב ראש- התחלנו את החקיקה הזו ב- 2004 כי ב- 2001 היתה ועדת חקירה שהמליצה להעביר את פארק התעשייה של קסריה לתחום השיפוט של אור עקיבא.

שמחה יוסיפוב: גם בזה- אלי ישי, בזמנו, חתם.

שמחה יוסיפוב: אבל היועץ המשפטי לא נתן בגלל ההסכם הקיים עם רוטשילד עד 2022.

שמחה יוסיפוב: אבל אפשר היה לעשות, ושמענו פה את היועץ המשפטי של משרד הפנים, שאפשר לבטל את ההסכם כי הוא לא בין הממשלה אלא בין שר האוצר שחתם.

שמחה יוסיפוב: וזה סופו של דבר.

שמחה יוסיפוב: גם אני עשיתי דוקטורט.

שמחה יוסיפוב: 70 חברי כנסת חתמו פה.

שמחה יוסיפוב: וכולם היו בעד איחוד אור עקיבא – קסריה.

דוד אזולאי: חקיקה היא מעל הסכם.

שמחה יוסיפוב: אני הסכמתי עם חברי הטוב, למרות שהוא במצב טוב ממני, היום ב- 16 מיליון שקל עודף, שיהיה לך הרבה בריאות, בכספי קסריה.

שמחה יוסיפוב: שיהיה לך לבריאות.

שמחה יוסיפוב: כל שנה יש לך עודף.

קריאות: - - -

מיכאל סלע: זה תב"רים זה לא עודף.

שמחה יוסיפוב: אני לא נגד.

שמחה יוסיפוב: בכל שנה יש לך עודף.

שמחה יוסיפוב: אבל אני מדבר על פארק תעשייה.

שמחה יוסיפוב: ירדנו מכל נושא האיחוד, אין לנו בריכת שחיה או חוף ים באור עקיבא.

שמחה יוסיפוב: החוף לא שלנו.

שמחה יוסיפוב: אנחנו צריכים לקבל אישור להיכנס לחוף כי החוף לא שלנו.

כרמל סלע: כבר אמרנו שאין בעיה עם כניסה.

אבי פרנקל: מה, זה, כנסת פה?

אבי פרנקל: כנסת?

שמחה יוסיפוב: זה כנסת, כן.

שמחה יוסיפוב: לא מוצא חן בעינך שמדברים דברים אמיתיים.

שמחה יוסיפוב: זה לא יכול להיות שאור עקיבא תהיה בת ערובה של קסריה, במשך שנים.

שמחה יוסיפוב: אתם, התושבים, צריכים להיות אתנו ביחד.

שמחה יוסיפוב: אני רוצה בשביל השכן שלי את הטוב ביותר, אני לא רוצה שהשכן שלי יהיה בעל עמדה, בעל הכל.

שמחה יוסיפוב: לא צריכים לראות את אור עקיבא מסכנים, אולי אתה רוצה לראות את אור עקיבא מסכנים, זה גרוע.

שמחה יוסיפוב: אני לא אסכים אתך כי אור עקיבא הם לא מסכנים היום.

שמחה יוסיפוב: אור עקיבא מתפתחת לא פחות מקסריה.

שמחה יוסיפוב: אור עקיבא ירוקה, נקיה, עם 75% זכאי בגרויות.

שמחה יוסיפוב: אור עקיבא היא היום מותג.

שמחה יוסיפוב: דעו לכם: מותג.

דוד אזולאי: אני שומר על כבוד המקום – אחרת הייתי צריך להוציא אותך.

דוד אזולאי: תבקש רשות דיבור וכך תוכל להביע את עצמך.

דוד אזולאי: לא בקריאות לתוך המיקרופון.

שמחה יוסיפוב: מאחר וחברי כנסת הביעו כאן את עמדתם ואני מכבד את דעתם – את דעתו של יעקב אדרי שהוא גם תושב שלי, גם הייתי הסגן שלו, עבדנו ביחד הרבה שנים.

שמחה יוסיפוב: אני יודע מה זה אור עקיבא והוא יודע מה זה אור עקיבא.

שמחה יוסיפוב: אנחנו בסופו של דבר לא רוצים מאבקים, אנחנו רוצים לחיות בשכנות טובה עם קסריה.

שמחה יוסיפוב: יש לנו היום באור עקיבא תושבים שהם אלופי גולף, משחקים ביחד וחיים ביחד, ושותים בקניון יחד.

שמחה יוסיפוב: אני חושב שבשביל כבודו של יעקב אדרי אני מוותר על החקיקה ומוכן ללכת להסכם – אבל לגמור אותו תוך שבוע.

אבי טרר: אני חבר ועדת התושבים בקסריה.

אבי טרר: אני בעד הסכמים.

אבי טרר: אם אפשר להגיע להבנות – אני אשמח.

אבי טרר: אני לא מבין מאיפה עולה הטענה שאור עקיבא היא בת ערובה של קסריה.

אבי טרר: איזה בת ערובה?

אבי טרר: החוף פתוח לכולם – גם לתושבי חדרה וגבעת אולגה.

אבי טרר: כל מי שבא לחוף נכנס, לא צריך לבקש רשות מאף אחד.

אבי טרר: זה לא נכון.

קריאה: כנראה שסגרו יום אחד.

אבי טרר: אם סגרו- אז סגרו גם לי.

אבי טרר: זה לא נכון.

אבי טרר: שום דבר לא סגור.

אבי טרר: החוף מטופל, ולכן אני לא מבין את הטענה הזו.

אבי טרר: זה שלאור עקיבא אין בריכת שחיה – למה זה צריך ליפול עלינו?

אבי טרר: באופן כללי אני שמח על התפתחותה של אור עקיבא.

אבי טרר: אנחנו, התושבים, מקיימים קשרים מצויינים עם אור עקיבא.

אבי טרר: לאו דווקא בין הרשויות, אנחנו לא מעורבים במה שנעשה ברשות, והם לא מעורבים במה שנעשה - -

שמחה יוסיפוב: בואו נתאחד, אז תוכלו להיות - -

דוד אזולאי: אדוני – משפט סיכום.

אבי טרר: בהצעת החוק הזו כפי שהיא מופיעה הצעה לחלוקה של הכנסות מפארק התעשייה בין הרשויות אור עקיבא, ג'אסר א זרקא, מועצה אזורית חוף כרמל, ופרדס חנה-כרכור.

אבי טרר: לא מוזכר היישוב קסריה.

אבי טרר: מדוע מקופח חלקו של היישוב הזה שחייב גם הוא לקבל חלק פה?

אבי טרר: הרי הפארק הוקם בכספי התושבים.

אבי טרר: הפארק הזה הוקם מהכספים של התושבים שרכשו קרקעות, שילמו ארנונה, שילמו דמי פיתוח וכל מה שכרוך בזה.

אבי טרר: מהכספים האלה הוקם פארק התעשייה.

אבי טרר: אני לא מבין למה מקופח חלקו של היישוב קסריה בחלוקה מההכנסות.

דוד אזולאי: אנחנו נקיים בוועדה דיון על מצבה הסוציואקונומי של קסריה.

אבי פרנקל: אני פעם שניה בחיים שלי בתוך הכנסת, בהתחלה אני קצת נבהלתי פה כי עורך הדין הנכבד מטעם הקרן פיזר מסך עשן ולא הצלחנו להבין.

אבי פרנקל: אנשים, בצדק, אמרו שזה לא ראוי.

אבי פרנקל: אבל כשידידנו יעקב אדרי שמר על אותו מסך עשן זה פתאום נהיה ראוי.

אבי פרנקל: אנחנו, כתושבים, היינו מעוניינים לדעת איפה הדברים עומדים כי זה העתיד שלנו, לא העתיד של החברה לפיתוח קסריה, ולא עתיד של הרבה אחרים.

אבי פרנקל: כל החוק הזה, אם הוא ישפיע על מישהו בעתיד, זה רק על תושבי קסריה.

אבי פרנקל: ואנחנו רוצים לדעת, כתושבים אנחנו מדברים, כעמדה אישית שלי –להבין על מה ההסכם הזה מתעכב עכשיו.

אבי פרנקל: דבר נוסף שרציתי לומר, כי כבוד ראש העיר פנה אלי, ובמקרה זה התפרצת לדלת פתוחה, לא באופן אישי – כולנו ביחסים פנטסטיים עם אנשי אור עקיבא, מכירים אותם, הם חברים שלנו ואנחנו שלהם, עושים עסקים יחד, מבלים יחד, אני לא יודע למה כאשר מגיעים למקום הזה מנסים להראות כאילו יש מרחק או גבול בינינו.

אבי פרנקל: זה רק מלאכותי, בשביל המקום הזה.

אבי פרנקל: בין התושבים אין שום מחלוקת, להפך.

אבי פרנקל: ואני גם רוצה לברך את אור עקיבא.

אבי פרנקל: קראתי בעיתון בשבוע האחרון על אזור התעשייה היפהפה שיש באור עקיבא, אזור התעשייה הצפוני של אור עקיבא.

אבי פרנקל: אור עקיבא לא יתומה מאזורי תעשייה.

אבי פרנקל: יש לה אזור תעשייה יפה מאד, בהתפתחות עצומה, עם הרבה הכנסות, ואני מקווה שיהיו עוד יותר.

אבי פרנקל: וזה לא מצב שאין שום אזור תעשיה אחר באור עקיבא.

אבי פרנקל: עד השנה האחרונה קולם של תושבי קסריה עצמה לא נשמע.

אבי פרנקל: נשמע רק קולה של הקרן לפיתוח קסריה שאנחנו מאד מעריכים אותה.

דוד אזולאי: אני לא מקבל את זה.

דוד אזולאי: אני מודיע לך: בכל הדיונים היו פה, וכפי שאלה וחברך קיבלתם רשות דיבור- -

אבי פרנקל: לא שלא נשמע קולו פה.

אבי פרנקל: בדיונים עצמם, במשאים ומתנים – יושבים היום עורכי דין משני צדדים להחליט על גורל של משהו, שההשפעה המהותית שלו, העיקרית, זה על תושבי קסריה.

דוד אזולאי: בסדר- אתה תחליט שהם לא מייצגים אותך נאמנה, תחליפו את מי שאתם רוצים, שייצגו אתכם.

דוד אזולאי: זה לא השולחן שאמור לתת לכך מענה.

אבי פרנקל: אנחנו, ידינו קשורות בגלל הסכם קסריה הזה.

אבי פרנקל: אם הסכם קסריה לא היה קיים אז אנחנו היינו רשות עצמאית והיינו צד לדבר.

אבי פרנקל: אבל יש פה איזשהו אבסורד – רוצים לבטל הסכם או לשנות מצב, כאשר לנו, כתושבים, בשני המקרים אנחנו יוצאים מקופחים.

פניה קירשנבאום: אני מקשיבה לדיון ואני חושבת שאם הברון דה רוטשילד היה כאן היום הוא היה מזדעזע.

פניה קירשנבאום: הבעיה הזו של אור עקיבא וקסריה היא לא בעייה ייחודית.

פניה קירשנבאום: גם בעיה של המועצה האזורית תמר, ועוד.

כרמל סלע: לא, אנחנו כן מיוחדים.

פניה קירשנבאום: אני מקשיבה כאן לדיון ואני חושבת שאם הברון דה רוטשילד היה נמצא פה היום הוא היה מזדעזע.

פניה קירשנבאום: אני בטוחה שזו לא היתה הכוונה שלו לרכוש ולהפריד בין היישובים וששם יהיה אזור תעשיה ופה יהיה ישוב אחר.

פניה קירשנבאום: אני חושבת שאנחנו קצת מתכסים בהסכם שנכתב לפני הרבה שנים.

פניה קירשנבאום: הבעיה הזו של אור עקיבא וקסריה היא לא בעיה ייחודית, קודם כל, ואני בטוחה שאנחנו נטפל פה בכנסת, בוועדת הפנים, אני בטוחה – גם בבעיה של המועצה האזורית תמר שיש לה את כל אזור ים המלח - יש הרבה דברים שצריך לטפל בהם, אתם לא ייחודיים.

פניה קירשנבאום: במדינה הזו אנחנו יותר ויותר מגדלים מתפרנסי משפטים ויועצים.

פניה קירשנבאום: אם תיקח גופים גדולים תמצא שם יותר יועצים משפטיים ויועצי תקשורת מאנשי מקצוע.

פניה קירשנבאום: אז אני מציעה לכם – תזיזו הצידה את היועצים המשפטיים ואת יועצי התקשורת שמנפחים את הסכסוך הזה בין שתי הרשויות, תשבו אתם מול האנשים שאתם שכנים שלהם, שאתם אתם צריכים לחיות, ותנסו אתם להגיע להסדר.

דוד אזולאי: אני רוצה לסכם את הדיון הזה ואני מודה שאני מתקשה, מהסיבה הפשוטה – שהייתי רוצה, מצד אחד, לתמוך בהצעתם של חלק מחבריי שביקשו לגשת לחוק ולרוץ אתו, וליישם אותו, ובזה תם ונשלם.

דוד אזולאי: זו הדרך הכי פשוטה מבחינתי, כיושב ראש, להעביר עכשיו את החוק.

דוד אזולאי: יש לנו פה רוב.

דוד אזולאי: אני מצביע ומעביר עכשיו, תם ונשלם.

דוד אזולאי: אבל מצד שני אני שומע את רחשי הלב – גם של תושבי קסריה וגם של תושבי אור עקיבא.

דוד אזולאי: גם ראש העיר של אור עקיבא עם כל הלהט של הדברים, בשורה התחתונה הוא ביקש, הוא רוצה לנסות להגיע לסיכום ולא לחקיקה.

דוד אזולאי: ואני רוצה לכבד את הרצון של רוב היושבים כאן, וזה, אולי, בניגוד לעמדתו של אחד מיוזמי החוק, חבר הכנסת אורי אריאל, שאומר שצריך ללכת לפי החוק.

דוד אזולאי: אני בהחלט חושב שהוא צודק כי מי שליווה את החוק הזה יודע – זה מה שהיה צריך להיות.

דוד אזולאי: אבל אני באמת מוכן לאפשר, אני מאד מקווה, ועיקר הפניה שלי היא אל נציג האוצר שנמצא אתנו.

דוד אזולאי: עודד, מהאוצר- אני מאד מבקש שתיקח את הנושא.

דוד אזולאי: אני יודע שאתה עושה עבודה יוצאת מן הכלל.

דוד אזולאי: אני יודע שכבר קיימת ישיבות.

דוד אזולאי: אני לא מטיל דופי בעבודתך, בכל התקופה הזו, אבל אתה יודע, בסופו של דבר, השורה התחתונה היא שקובעת, וכאן, לצערי הרב, אני עוד לא רואה את השורה התחתונה.

דוד אזולאי: עובדה שמתכנסים כאן ועדיין אין תוצאות.

דוד אזולאי: אני פונה ומבקש מכולם לקבל החלטות, לקבל סיכומים, להביא סיכומים לפה על מנת שהוועדה תאשר אותם, ובזה נוכל להגיד "ובא לציון גואל".

אורי אריאל: תקבע ישיבה לעוד עשרה ימים.

דוד אזולאי: אני רוצה לתת 14 יום – זה זמן סביר, שאנשים יתכנסו - -

שמחה יוסיפוב: ואם לא – חקיקה.

דוד אזולאי: אני לא רוצה להגיד אם לא.

דוד אזולאי: אני רוצה שלדיון הבא יביאו את הסיכום ואנחנו נוכל לברך על המוגמר.

דוד אזולאי: א י מאד מקווה שהנושא הזה ייגמר לטובת כולנו.

דוד אזולאי: אני מודה לכולם, הישיבה נעולה.